Folketing
1998-06-12

I 1980'erne anbefalede SF's sundhedspolitiske ordfører, at man ansatte nogle damefrisører, for de kunne også indgå aftaler med folk og på den måde også fastholde, at patienterne kunne komme til tiden. Men det handler vel også om bedre udnyttelse af ressourcerne, og herunder skal vi sikre os, at vi ikke afsiger dødsdommen over de små sygehuse. SF støtter ministerens initiativ til at etablere funktionsbærende enheder. Går disse enheder på tværs af sygehuse eller for den sags skyld måske på tværs af amtsgrænserne, så kan vi også sikre det nødvendige patientunderlag. Nye organisationsformer og en øget specialisering kan samtidig yde et vist bidrag til en mere effektiv ressourceudnyttelse i en sektor med store flaskehalsproblemer. Men endnu en gang: Det er ikke billigt at reparere på et nedslidt sygehus. Her vil jeg så godt sige, at jeg synes, det har været en utrolig træls debat med bl.a. Venstres og også lidt De Konservatives ordførere. Det er jo rent faktisk sådan, at hovedproblemet, som vi sidder med i dag, opstod i 1980'erne.